**Jauniešiem godalgas 5. Junioru Pasaules kausa posmā**

No 11. līdz 14. janvārim Insbrukā, Austrijā norisinājās 4. un 5. Junioru Pasaules kausa posms, kur jauniešu un junioru grupās startēja arī 10 Latvijas jaunie sportisti.

4. Junioru Pasaules kausa posmā labākie rezultāti divvietīgajām ekipāžām. Jauniešu “A” konkurencē 4. vieta Eduardam Šēvicam-Mikelšēvicam/Lūkasam Krastam, bet starp junioriem 7. vietā Mārtiņš Bots/Roberts Plūme.

Junioru meiteņu konkurencē labākā Anda Upīte, kurai 19. vieta, savukārt Elīna Ieva Vītola nefinišēja pirmajā braucienā. Starp jaunietēm “A” 27. vietā Marta Zukule un 34. vietā Zane Kaluma, bet jauniešu “A” grupā desmitais Gints Bērziņš, 14. vieta Eduardam Šēvicam-Mikelšēvicam un 22. vietā Lūkass Krasts.

5. Junioru Pasaules kausa posmā jauniešu “A” konkurencē bronza Eduardam Šēvicam-Mikelšēvicam, kurš 48 sportistu konkurencē tikai par 0.243 sekundēm piekāpās uzvarētājam krievam Matvejam Perestoroņinam. 8. vietā Lūkass Krasts, bet 39. vieta Gintam Bērziņam. Arī starp jauniešu “A” divvietīgajām ekipāžām 3. vieta Eduardam Šēvicam-Mikelšēvicam/Lūkasam Krastam, kuri finišēja 0.475 sekundes aiz 1. vietas ieguvējiem vāciešiem Henrika Altenhofa/Mateo Oberlīsena. Savukārt jauniešu “A” meiteņu konkurencē 18. un 20. vieta attiecīgi Zanei Kalumai un Martai Zukulei.

Starp junioru divvietīgajām ekipāžām Mārtiņam Botam/Robertam Plūmem 6. vieta, 0.441 sekundi aiz uzvarētājiem slovākiem Tomasa Vavercaka/Mateja Zmija.  
Junioru meiteņu konkurencē labākā Elīna Ieva Vītola, kurai divu braucienu summā 11. vieta, 0.584 sekundes aiz uzvarētājas austrietes Lisas Šultes. Trīs sekundes desmitdaļas lēnāka trasē bija Anda Upīte, kurai 15. vieta, bet Sigita bērziņa 27. vietā.

Komandu stafetē Elīna Ieva Vītola, Gints Bērziņš un Mārtiņš Bots/Roberts Plūme ierindojās 5. vietā aiz Vācijas, Krievijas, Itālijas un Rumānijas komandām.

6. Junioru Pasaules kausa posms 20. un 21. janvārī norisināsies Vinterbergā, Vācijā, kas reizē būs arī Eiropas čempionāts.